CELEX: 
Language: bg
Date: 2017-09-29 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълване на Регламент (ЕС) 2016/1011 на Европейския парламент и на Съвета с уточняването на техническите елементи на определенията в член 3, параграф 1 от него

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               С Регламент (ЕС) 2016/1011 на Европейския парламент и на Съвета относно индекси, използвани като бенчмаркове за целите на финансови инструменти и финансови договори или за измерване на резултатите на инвестиционни фондове (оттук нататък „Регламентът за референтните показатели“) се въвежда обща уредба с цел осигуряване на точността и достоверността на използваните референтни показатели (бенчмаркове) при финансовите инструменти, финансовите договори и инвестиционните фондове в Европейския съюз. С него следователно се цели да се допринесе за функционирането на вътрешния пазар, като същевременно се постигне висока степен на защита на потребителите и инвеститорите.
            
            
               Настоящият делегиран регламент се основава на оправомощаване, предвидено като възможност в Регламента за референтните показатели. Въпросът за субсидиарността беше включен в оценката на въздействието на Регламента за референтните показатели.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Комисията възложи на Европейския орган за ценни книжа и пазари (ЕОЦКП) да ѝ предостави техническо становище за евентуални делегирани актове във връзка с Регламента за референтните показатели. ЕОЦКП предостави становището си на Комисията на 10 ноември 2016 г. При изготвянето на техническото си становище ЕОЦКП организира две обществени консултации — през февруари-март 2016 г. (51 публикувани отговора
                  1
               ) и през юни 2016 г. (33 публикувани отговора
                  2
               ). Освен това, на 29 февруари 2016 г. органът организира открито изслушване. Комисията присъства на заседанията на работната група на ЕОЦКП, натоварена с изготвянето на становището, както и на откритото изслушване, а при изготвянето на делегирания регламент тя взе предвид и получените при консултациите отговори. 
            
            
               Много от отговорилите на консултациите по проекта на техническо становище изразиха загриженост по повод това кога една стойност се „предоставя на разположение на обществеността“. Основният акцент на коментарите бяха получателите на стойността. Бе изразено опасението, че предложената формулировка: „голям или потенциално неограничен брой получатели“ е твърде обща, за да предполага еднообразно тълкуване. Някои респонденти възприеха това като много широко определение, а други сметнаха, че то би довело до съществени нормативни пропуски. С оглед на тази несигурност, някои респонденти призоваха за механизми за освобождаване от изискванията, а други се обявиха в подкрепа на широко определение, за да бъдат защитени всички инвеститори. Предвид получените становища ЕОЦКП премахна „голям брой“ от формулировката на получателите. Освен това ЕОЦКП отбеляза, че предоставянето на разположение би могло също така да е следствие от използването на даден показател, тъй като в резултат на това други страни или инвеститори биха имали пряк достъп до фактическите стойности — а не само до наименованието — на показателя, използван в съответния финансов инструмент, финансов договор или инвестиционен фонд.
            
            
               Огромното мнозинство респонденти се съгласиха с определението на „администриране на механизмите за определянето на даден референтен показател“, но изглежда, че е налице значително объркване относно, от една страна, определението и значението на „изготвяне на референтен показател“, от което администрирането е част, и от друга — определението и значението на администратора, чиято дейност не се съсредоточава върху изготвянето на самия референтен показател, а върху контролирането на това изготвяне. 
            
            
               ЕОЦКП потърси мнения и по трето определение — на понятието „емитиране на финансов инструмент“, което е част от определението на „използване на референтен показател“. Като цяло респондентите подкрепиха предложеното определение. От друга страна, поради факта, че в предложеното определение и техническото становище на ЕОЦКП просто се обединяват определения от други нормативни актове на ЕС, както и че при консултациите респондентите не поискаха допълнително разяснение, бе преценено, че включването на това определение в настоящия регламент не би било нито подходящо, нито пропорционално, нито полезно.
            
            
               От своя страна, през 2016 г. и първото тримесечие на 2017 г. Комисията проведе двустранни срещи с различни заинтересовани лица, за да обсъди с тях делегираните актове. Тя също така проведе две заседания на съответната експертна група, по време на които експерти от финансовите министерства и надзорните органи на държавите членки, както и наблюдатели от Европейския парламент и ЕОЦКП, обсъдиха делегираните мерки.
            
            
               След вътрешната за Комисията междуведомствена консултация, проведена от 22 юни 2017 г. до 20 юли 2017 г., обществеността бе приканена да се произнесе по проекта на делегиран регламент на Комисията. В три от получените осем становища бе изразено одобрение на текста без допълнителни бележки. Един респондент предложи от определението на „предоставяне на разположение на обществеността“ да бъдат изключени всички лица с договор с доставчика на показателя. Това би се припокривало частично с текста на настоящия проект, поради което бе сметнато по-скоро за объркващо, а не за полезно. Предложеното изключване от определението само на предоставянето на данни на индивидуални инвеститори за използване на платформи със собствени права би противоречало на значението на „общественост“. Освен това би било невъзможно да се контролира как индивидуалните инвеститори или други клиенти използват после данните. Предложеното изключване на „публикуване“ от определението на „предоставяне на разположение на обществеността“ поради нормативни съображения не бе сметнато за полезно, тъй като публикуването вече удовлетворява съответното изискване на Регламента за референтните показатели. Не бяха взети предвид и други коментари относно ЦК и референтните цени или цените на сетълмент, тъй като е по-уместно тези въпроси да бъдат изяснени в рамките на въпроси и отговори или в предоставени от ЕОЦКП насоки. Беше взето предвид предложението за изясняване на елемент в съображение 4. 
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               С членове 1 и 2 се доуточнява значението на два технически елемента на определенията в Регламента за референтните показатели: предоставянето на разположение на обществеността и администрирането на механизмите за определянето на даден референтен показател. 
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 29.9.2017 година
            
            
               за допълване на Регламент (ЕС) 2016/1011 на Европейския парламент и на Съвета с уточняването на техническите елементи на определенията в член 3, параграф 1 от него
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
         
         
            
               като взе предвид Регламент (ЕС) 2016/1011 на Европейския парламент и на Съвета от 8 юни 2016 г. относно индекси, използвани като бенчмаркове за целите на финансови инструменти и финансови договори или за измерване на резултатите на инвестиционни фондове, и за изменение на директиви 2008/48/ЕО и 2014/17/ЕС и на Регламент (ЕС) № 596/2014
                  3
               , и по-специално член 3, параграф 2 от него,
            
            
               като има предвид, че:
            
            
               (1)Съгласно Регламент (ЕС) 2016/1011, за да се счита дадена стойност за „индекс“ („показател“), тя трябва да бъде публикувана или предоставена на разположение на обществеността. Определението на „индекс“ на свой ред обуславя определянето на посочения в Регламент (ЕС) 2016/1011 „бенчмарк“ („референтен показател“).
            
            
               (2)Следователно, за да се избегне регулаторният арбитраж между юрисдикциите в ЕС, е необходимо да се уточни кога се счита, че дадена стойност е предоставена на разположение на обществеността. 
            
            
               (3)За целите на Регламент (ЕС) 2016/1011 дружеството на доставчика на стойността не следва да се счита за форма на обществеността, тъй като в противен случай няма да има разлика между „предоставяне“ и „предоставяне на разположение на обществеността“. По същите причини не следва да се считат за форма на обществеността и строго определен кръг получатели.
            
            
               (4)Дадена стойност следва да се счита за предоставена на разположение на обществеността, когато пряко или непряко е достъпна за по-широк кръг лица. Непряк е достъпът, когато при използването на даден референтен показател потребителят има достъп до стойността, която се определя въз основа на този референтен показател. 
            
            
               (5)Предоставянето на дадена стойност на разположение на обществеността може да се осъществява под различни форми, едновременно или последователно във времето, от самия доставчик на стойността или чрез препредаване на стойността от някой от основните ѝ получатели. 
            
            
               (6)С цел да се осигури еднообразно прилагане на понятието „изготвяне на референтен показател“ е уместно да се уточни, че администрирането на механизмите за определянето на даден референтен показател, както е посочено в член 3, параграф 1, точка 5, буква а), включва текущото управление на изготвянето на съответния референтен показател, както и установяването, изменянето и текущото поддържане на методиката,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
                  Предоставяне на разположение на обществеността
            
            
               1.За целите на Регламент (ЕС) 2016/1011 дадена стойност се счита за предоставена на разположение на обществеността, когато до нея имат достъп потенциално неопределен брой юридически и физически лица, различни от доставчика на показателя и от определен брой получатели, свързани по някакъв начин с доставчика на показателя. 
            
            
               2.Дадена стойност е предоставена на разположение на обществеността, когато такива лица имат пряк или непряк достъп до нея в резултат на, наред с другото, използването ѝ от едно или повече поднадзорни лица като референтна стойност за емитиран от тях финансов инструмент, за определяне на сумата, дължима по даден финансов инструмент или финансов договор, за измерване на резултатите от дейността на даден инвестиционен фонд или за предоставяне на лихвен процент, изчислен като спред или надбавка над тази стойност. 
            
            
               3.Достъпът може да се осъществи чрез различни средства и при условия, определени от доставчика или договорени между доставчика и получателите, безплатно или срещу заплащане на такса, посредством например телефон, протокол за трансфер на файлове, интернет, свободен достъп, новини, медии; посредством финансовите инструменти, финансовите договори или инвестиционните фондове, при които се използва тази стойност; по искане на потребителите.
            
            
               Член 2
                  Администриране на механизмите за определянето на даден референтен показател
            
            
               За целите на Регламент (ЕС) 2016/1011 администрирането на механизмите за определянето на даден референтен показател включва следните два елемента:
            
            
               а)текущото управление на структурите на доставчика и неговия персонал, които участват в процеса на определяне на референтния показател; 
            
            
               б)установяването, изменянето и текущото поддържане на специфична методика за определяне на референтния показател.
            
            
               Член 3
                  Влизане в сила
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
         
         
            
               Съставено в Брюксел на 29.9.2017 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  OB L 171, 29.6.2016 г., стр. 1.